Nuwe rigting vir Rut se kunsRiette Delport. (Foto: verskaf) Twee kunsonderwysers het by twee geleenthede vir Riëtte Delport, beter bekend as die kunstenaar Rut, afgeraai om kuns as loopbaan te volg. Dié raad het egter nie ’n stokkie voor haar drome gesteek nie. Riëtte het vroeër vandeesmaand ŉ tweede kunsgalery in Pretoria geopen. Sy is besonder opgewonde om die produkte, wat voorheen net aanlyn en by haar Mosselbaai-galery, Yellow Door, beskikbaar was, met meer mense te kan deel. Hoewel haar kuns vandag in talle Suid-Afrikaanse huise pryk, is dit steeds vir Riëtte vreemd dat sy daarmee ŉ huishoudelike naam geword het. “Ek is ongelooflik bevoorreg om in soveel mense se huise welkom geheet te word, hoewel ek nie altyd so daaraan dink nie. Ek vergeet dat so baie mense my kuns in hul huise het.” “Ek wou graag onder die mantel van ŉ dinamiese Bybelvrou werk,” vertel Riëtte oor die begin van haar reis as kunstenaar. “Ek het egter onlangs besef dat ek eerder onder die mantel van Jesus wil wees.” Dit is juis hieroor en haar onlangse wedergeboorte wat Riëtte laat besluit het om afskeid van haar skuilnaam te begin neem. Sy wil graag in die toekoms haar eie naam, Riëtte Delport, onderaan haar skilderye teken. (Foto: verskaf) Dié wedergeboorte het haar hart oopgeskeur, vertel Riëtte. Dit het haar laat besef dat die profetiese kuns waarmee sy deur die jare besig was, nie meer iets is waarmee sy wil aangaan nie. “Wanneer ek in die toekoms enigsins iets profeties doen, moet dit eg wees en ter wille van die Evangelie. Dit gaan nie weer vir wins wees nie.” Wat wil sy graag van nou af skilder? “Die mooi dinge in die lewe. “Dit gaan vir my oor dit wat mooi is. Die vrou wat my skildery koop en in haar kamer of voorhuis hang moet ’n ware verbintenis daarmee hê,” sê sy. “Dit is wat ek in gedagte hou wanneer ek skilder. Dit maak my gelukkig wanneer my kliënte gelukkig is.” Om te skilder is nie vir Riëtte ingewikkeld nie. Sy is dankbaar vir die geleentheid om elke dag met ŉ verfkwas in die hand te kan staan. Sy onderskat nie die onmeetbare waarde van kuns in ŉ mens se lewe nie. “Jy word nie net visueel gestimuleer deur ŉ skildery nie. Dit praat met jou op die regte oomblikke, verstaan amper die emosies wat jy ervaar.” Riëtte was maar twee jaar oud toe haar ma dood is tydens die geboorte van haar jongste boetie. Een van vyf sibbe het sy haar grootwordjare in ŉ kinderhuis deurgebring. “Dit was ŉ ongelooflike lekker tyd van my lewe, ek verlang dikwels terug na die kinderhuis,” vertel Riëtte aan Maroela Media. Dis daar waar sy haar eerste kunsklas gehad het. Dis ook daar waar ’n kunsonderwyser haar afgeraai het om kuns verder as loopbaan te oorweeg. Haar positiewe uitkyk op die lewe wat vandag nog uit haar straal, was tóé al teenwoordig. “ŉ Mens wil uitstyg bo jou omstandighede, veral wanneer jy swaarkry.” Nadat sy matriek voltooi het, het sy by haar sussie in Mosselbaai gaan bly. Dié het haar nie toegelaat om op haar louere te rus nie. Riëtte het toe as kelnerin by die plaaslike Spur begin werk. Die einste plek waar sy haar man ontmoet het. Sy het weer vir kunsklasse gegaan, en weer is sy uitgejou. Dit het haar oortuig om in daardie stadium van haar lewe haar kunsdroom vaarwel te roep. “Ek was deur my grootwordjare na aan die Here. Ek wou eintlik ’n dominee geword het,” vertel sy. (Foto: verskaf) “Ná skool het ek kwaad geword. Hoekom was ek in die kinderhuis? Ek het al hierdie vrae gehad. Ek het ŉ wye draai daarna gevat.” Riëtte was vir vyf jaar by ŉ sekte betrokke. Daarna was sy vir sewe, waarvan sowat vyf oorvleuel het met haar lewe en loopbaan as Rut, deel van ŉ New Age-beweging. Wat het haar laat terugkeer na die Here? “Hy het aan my hart se deur bly klop.” Haar kuns het egter saam met haar gegroei, erken sy. Die lewensfases waardeur sy moes gaan is in haar kuns te sien. Die harde werk wat dit verg om ŉ suksesvolle kunstenaar te wees, moenie onderskat word nie, meen Riëtte. “Aan die einde van die dag moet ŉ mens deurdruk as jy graag sukses as kunstenaar wil bereik. Jy moet voluit gaan, nie net in jou kuns nie, maar met ander aspekte soos bemarking ook.” “Dit kos baie werk, lang nagte wat jy saam met jou kuns deurbring, baie trane. Aan die einde van die dag gaan dit daaroor om jou droom te bewaarheid.” Riëtte, ma van twee, se steunpilaar en heel belangrikste bestanddeel in haar resep vir sukses, is die mense rondom haar wat haar ten volle ondersteun. Vir haar is dit haar man. Wanneer dit voel asof haar bene onder haar gaan ingee, dan is hy daar om haar op te tel en te dra totdat sy weer op haar eie voete kan staan. Hy het haar ondersteun toe sy ŉ beroepsverandering van onderwyseres na kunstenaar ondergaan het. Sy kon met sy ondersteuning haar drome ten volle najaag. “Ons is ’n span, hy deel in my sukses.”